## 2 A Szentírás és Isten

**A Szent Írások mindenestől természetfölöttiek. Isteni kijelentések**. „*A teljes Írás Istentől ihletett*” (2Tim, 3,16). Ez nem csak annyit jelent csupán, hogy Isten magas eszmékhez emelte elméjüket, hanem hogy irányította gondolataikat. **Ez nem azt jelenti egyszerűen, hogy fogalmakat közölt velük, hanem hogy ő diktált minden egyes szót**, melyet használtak. *„Mert sohasem ember akaratából származott a prófétai szó, hanem a Szent Szellemtől indíttatva szóltak az Istennek szent emberei”* (2Pét.1,21). Minden emberi „elmélet”, mely tagadja ezek szóbeli ihletettségét, a Sátán trükkje, s támadás Isten igazsága ellen. Isten arcképe pecsétként rá van ütve a Szentírás minden lapjára. A Biblia könyvei annyira szent Írások, annyira mennyeiek, oly tiszteletet-keltők, hogy lehetetlen, hogy pusztán emberi alkotás legyen.

**Az Írások egy természetfeletti Istenről tesznek bizonyságot**. Ez egy nagyon elcsépelt megjegyzés, mégis szükséges ma ezt hangoztatni. Az az „isten” akiben sok hitvalló keresztyén hisz, egyre inkább pogány bálvánnyá alacsonyíttatott. Az a kiemelkedő hely, melyet a „sport”, szórakozás elfoglal a nemzet életében, a mértéktelen kényelemszeretet, a családi élet megszüntetése, az arcátlan szemérmetlenség: mind megannyi tünetét képezik ugyanannak a betegségnek, mely oly rendkívüli birodalmak összeomlásához és halálához vezetett, mint Babilon, Perzsia, Görögország és Róma. És a huszadik század isten-fogalma, melyet az úgynevezett „keresztyén” országokban a nép nagyobb része elfogad rohamosan az ókori bálványoknak tulajdonított jellemet ölti fel. Ezzel éles ellentétben **a Szentírás Istene olyan tökéletességgel van felruházva s oly tulajdonságokkal van felöltöztetve, melyeket puszta emberi értelem soha nem tudott volna kitalálni.**

**Istent csakis az önmagáról adott természetfölötti kijelentés által lehet megismerni**. Az Írások nélkül, Őróla még elméleti ismeretszerzés sem lehetséges. Még mindig igaz, hogy „*e világ a bölcsesség által nem ismerte meg Istent*” (1Kor 1,21). **Ahol az Írások mellőzve vannak, ott Isten csak egy „*ismeretlen Isten*”** (Csel 17,23). Azonban az Írásoknál még valami többre van szükség, mielőtt a szellemünk Istent megismerhetné, megismerve Őt valóságos, személyes, életbevágó módon. Úgy tűnik, ezzel ma már tisztában vannak többen. **A fennálló gyakorlat azonban azt feltételezi, hogy Isten ismerete megszerezhető az Ige tanulmányozása által,** éppúgy, ahogy vegytani ismeretre szert lehet tenni egy megfelelő kézikönyv alapos áttanulmányozásával. **Isten intellektuális ismerete megszerezhető így, de szellem szerinti ismerete soha.** **Egy természetfölötti Isten csakis természetfölötti módon ismerhető meg** (t.i. oly módon, mely fölötte áll a pusztán természetes lehetőségeknek), Istennek egy szívhez szóló természetfölötti kijelentése folytán. „*Isten ugyanis, aki ezt mondta: ’Sötétségből világosság ragyogjon fel’, Ő gyújtott világosságot szívünkben, hogy felragyogjon előttünk Isten dicsőségének ismerete a Krisztus arcán*” (2Kor.4,6. új ford.). Mindenki, aki Isten kegyelméből részesült e természetfeletti tapasztalatban, megtanulta, hogy csakis „*a Te világosságod által látunk világosságot*” (Zsolt.36,9).

Isten csakis természetfölötti képesség által ismerhető meg. Krisztus világosan beszélt erről, mikor azt mondta, „*Ha valaki újonnan nem születik, nem láthatja meg az Isten Országát*” (Ján.3,3). **Egy újjá nem született embernek nincs szellem szerinti látása Isten felől**. „*Érzéki ember pedig nem foghatja meg az Isten Szellemének dolgait: mert bolondságok néki; meg sem értheti, mivelhogy* szellemileg *ítéltetnek meg*” (1Kor.2,14). A víz, saját ereje folytán sohasem emelkedhet saját szintjénél feljebb. Így a természeti ember is képtelen felfogni azt, ami meghaladja természetes képességét. „*Az pedig az örök élet, hogy megismerjenek téged, az egyedüli igaz Istent*” (Ján.17,3). Örök életben való részesedés szükséges, mielőtt az „Igaz Istent” megismerhetnénk. Érthetően ki van ez fejezve 1 Ján. 1,20-ban: „*Tudjuk, hogy az Isten Fia eljött, s értelmet adott nekünk arra, hogy megismerjük az Igazat*”. Igen, egy felülről való szellemi értelem, - új teremtés révén - kell adassék számunkra, mielőtt Istent szellem szerinti módon megismerhetnénk.

Isten természetfölötti ismerete egy természetfeletti tapasztalatot hoz létre, és ez az, amitől a mai gyülekezetek tagjainak jó része teljesen idegen. **A „vallás” manapság többnyire a „régi Ádámnak” kiigazítását jelenti.** Nem más ez, mint holt tetemeket rejtő síremlékek díszítgetése. Csakis külső „forma”. Még ahol egészséges tan található, gyakran halott, megmerevedett ortodoxia az is. Nincs mit csodálkozni ezen. Mindig is így volt ez. Így volt akkor is, amikor Krisztus e földön élt. A zsidók nagyon ortodoxok (tiszta/igaz hitűek) voltak. Abban az időben mentesek voltak a bálványimádástól. A templom ott állt Jeruzsálemben, a törvényt magyarázták, Jáhvét imádták. És mégis, Krisztus kénytelen volt ezt mondani nekik: „*Aki engem elküldött, ti azt nem ismeritek!”* (Ján.7,28). „*Sem engem nem ismertek, sem az én Atyámat; ha engem ismernétek, az én Atyámat is ismernétek*” (Ján.8,19). „*Az én Atyám az, aki dicsőít engem, akiről ti azt mondjátok, hogy a ti Istenetek; És nem ismeritek Őt*.” (Ján.8,54,55). És jól jegyezd meg, **ez egy oly népnek volt mondva, akiknél ott voltak az Írások, szorgalmasan kutatták, és Isten Igéjeként tisztelték azokat! Nagyon jól ismerték Istent elméletileg, de szellem szerinti ismeretük nem volt róla.**

**Amint akkor volt a zsidóságban, úgy van ma a keresztyénségben.** **A Szentháromságot „hívők” sokasága mindenestől távol tartja magát Istennek egy természetfölötti, vagy szellem szerinti ismeretétől.** Minek alapján állítjuk mi ezt ilyen bizonyosan? A következő igazság szerint: **a gyümölcs jellege elárulja a fa természetét, melyen termett**; a víz minősége tanúskodik a forrásról, melyből fakadt. Isten természetfölötti ismerete természetfölötti tapasztalatot eredményez, és e természetfölötti tapasztalat természetfölötti gyümölcsökben nyilvánul meg. Másképpen kifejezve Istennek az ember szívében való tényleges lakozása gyökeresen forradalmasítja, átformálja egész életét. Ami így létrejön, azt a természet önmagában képtelen megvalósítani, sőt, egyenesen ellentéte annak. S ez jelentős hiányként jelentkezik valószínűleg a magukat Isten gyermekeinek vallók nagy százalékánál. Az hitvalló átlag-keresztyének életében semmi sincs, amit ne lehetne az alaptermészet számlájára írni. Ámde Isten valódi gyermekénél egészen más a helyzet. Ő valóban, a kegyelemnek egy csodája; „*új teremtés Krisztus Jézusban*” (2Kor. 5,17). Tapasztalata, élete természetfölötti.

**Egy keresztyén természetfölötti tapasztalata nyilvánvaló Istennel kapcsolatos magatartásában. Mivel isteni életet hordoz magában, mert „*isteni természet részese lett*” (2Pét.1,4), szükségszerűen szereti Istent, szereti Isten dolgait, szereti mindazt, amit Isten szeret; és ezzel szemben gyűlöli azt, amit Isten gyűlöl. Ezt a természetfölötti tapasztalatot Isten Szelleme munkálta ki benne, éspedig az Ige által.** A Szellem sohasem munkálkodik elválasztva az Igétől. Az Ige által elevenít meg. Az Ige által győz meg a bűnről. Az Ige által szentel meg. Az Ige által adja a bizonyosságot. Az Ige által eredményez a szentekben növekedést. Eszerint bárki közülünk megállapíthatja az Ige olvasásából és tanulmányozásából nyert haszon mértékét azon hatások alapján, melyeket a Szellem alkalmazása révén létrehoztak bennünk. Hadd menjünk be most ennek részleteibe. **Aki igazán és szellem szerint hasznot nyert az Írásokból, az:**

1. Egyre világosabb felismeréssel rendelkezik Isten igényeit illetőleg.

A Teremtő és teremtmény közti nagy vita az volt, hogy ki legyen az Isten: - A Teremtő, vagy pedig a teremtmények; az Ő bölcsessége, vagy pedig az övék szolgáljon cselekedeteik alapszabályaként; az Ő akarata, vagy az övék legyen a döntő. **Lucifer bukását az okozta, hogy nehezére esett alárendeltségben élnie Alkotója iránt**. „*Ezt mondád szívedben: Az égbe megyek fel, az Isten csillagai fölé helyezem ülőszékemet,... és hasonló leszek a Magasságoshoz*” (És.14,13.14). A hazugság, mellyel a kígyó első szüleinket az ő romlásukra megcsalta, ez volt: „*Olyanok lesztek, mint az Isten*” (1Móz.3,5). És attól kezdve ez lett a természeti ember szívének gondolata: *„Távozzál el tőlünk, mert a Te utaidnak tudásában nem gyönyörködünk! Micsoda a Mindenható, hogy tiszteljük Őt?”* (Jób 21,14.15). „*Nyelvünkkel felülkerekedünk, ajkaink velünk vannak: Ki lehetne Úr felettünk?*” (Zsolt. 12,4). „*Szabadok vagyunk! Nem megyünk többé hozzád!*” (Jer.2,31).

**A bűn elidegenítette az embert Istentől** (Ef.4,18). **Szíve idegen lett iránta. Akarata ellene szegül, gondolata ellenségeskedés Ővele szemben. Ezzel ellentétben a megváltás helyreállít minket Isten számára**: „*Mert Krisztus is szenvedett egyszer a bűnökért, mint igaz a nem igazakért, hogy minket Istenhez vezéreljen*” (1Pét. 3,18). **Jogilag ez már megtörtént; tapasztalatilag most folyamatos megvalósulásban van.** A megváltás Istennel való kibékülést jelent; s ez magába foglalja, s maga után vonja, hogy a bűnnek rajtunk levő uralma megtört, a bennünk levő ellenségeskedés megöldököltetett, s a szív Isten számára meg lett nyerve. Ebből áll **az igazi megtérés: minden bálvány lerombolása, a csalfa világ üres hiábavalóságairól való lemondás, és Istennek, mint osztályrészünknek, uralkodónknak elfogadása, hogy Ő legyen számunkra minden mindenekben.** A macedóniai keresztyénekről azt olvassuk, hogy „*először önmagukat adták az Úrnak*” (2Kor.8,5). Az igazán megtértek vágya, és elhatározása, hogy „*ezután ne maguknak éljenek, hanem annak, aki érettük meghalt és feltámadott*” (2Kor 5,15).

Életünkben Isten igényei most már elfogadottak lettek, az Ő jogos uralma rajtunk most már elismert lett: elismertük Őt, mint Istent. Az igazán megtért emberek odaszánják magukat „*Istennek, mint akik a halálból életre keltek*” és az ő tagjaikat, „*igazságnak fegyvereiül az Istennek*” (Róm. 6,13). Ez az Ő igénye irántunk: hogy legyen a mi Istenünk, s ennek megfelelően szolgáljuk Őt, tegyük meg mindazt teljesen és fenntartás nélkül, amit Ő követel, kiszolgáltatva magunkat teljesen Neki (lásd Lukács 14,26.27.33.). Istenre tartozik, hogy törvényt alkosson, előírjon, határozatot hozzon számunkra; mi reánk pedig tartozik a köteles engedelmesség, hogy alárendeljük magunkat az Ő irányításának, uralmának, s rendelkezésére álljunk tetszése szerint.

Istent elismerni a mi Istenünknek azt jelenti, hogy átadjuk Neki szívünk trónját. Azt jelenti, hogy Ésaiás 26,13 szavaival mondjuk mi is: „*Uram! Mi Istenünk! Urak parancsoltak nekünk kívüled; de általad dicsőítjük neved!*” Annyi, mint kijelenteni a zsoltárossal, nem képmutatóan, hanem őszintén „*Isten! Én Istenem vagy Te! Jó reggel kereslek Téged!*” (Zsolt.63,2). Nos, **ez attól függően válik valós tapasztalatunkká, ahogyan hasznot nyerünk az Írásokból. Csak az Igében, és csakis abban vannak kijelentve és érvényre juttatva Isten követelései, és amilyen mértékben egyre világosabb és teljesebb látást nyerünk Isten igényeiről, s alárendeljük magunkat azoknak, oly mértékben részesülünk valódi áldásban.**

### Nagyobb félelemmel viseltetik Isten fensége iránt.

„*Féljen az Úrtól mind az egész föld, rettegjen tőle minden földi lakó*” (Zsolt.33,8). Isten olyannyira fölöttünk áll, hogy az Ő fenségének gondolata is remegésre kellene indítson minket. Hatalma oly nagy, hogy annak felismerése meg kellene rettentsen minket. Oly kimondhatatlanul szent, s bűn iránti gyűlölete oly végtelen, hogy a rossz tettnek még csak a gondolata is irtózattal kellene, hogy eltöltsön minket. „*Igen rettenetes Ő a szentek gyűlésében, és félelmetes mindazokra, akik körülötte vannak*” (Zsolt.89,8).

„*A bölcsességnek kezdete az Úrnak félelme*” (Préd.9,10); és **a „bölcsesség” az „ismeretnek” helyes használatát jelenti.** Amilyen mértékben Istent igazán megismerjük, olyan mértékben lesz megfelelőképpen félve is. A gonoszokról ez van írva: „*Nincs istenfélelem az ő szemük előtt*” (Róm.3,18). Nem vesznek tudomást az Ő fenségéről, sem az Ő tekintélyéről, egyáltalán nem veszik figyelembe parancsait, egy cseppet sem riadnak meg amiatt, hogy meg fogja ítélni őket. Ámde az Ő szövetséges népének Isten megígérte „*Az én félelmemet adom az ő szívükbe, hogy el ne távozzanak tőlem*” (Jer 32,40). Ezért ők rettegik az Ő beszédét (És.66,2), és alázatosan járnak előtte.

„*Az Úrnak félelme a gonosznak gyűlölése*” (Péld.8,13). És ismét, „*Az Úrnak félelme által távozhatunk el a gonosztól*” (Péld.16,6). Aki Isten félelmében él, tudatában van annak, hogy „*minden helyeken vannak az Úrnak szemei, nézve a jókat és a gonoszokat*” (Péld.15,3), ezért éppoly lelkiismeretesen jár el a rejtett, kis dolgaiban, mint a nyilvánosakban. **Aki elretten bizonyos bűnök elkövetésétől, mivelhogy mások látják, de nem habozik azok elkövetésében, amikor egyedül van, abból még hiányzik az igaz istenfélelem.** Úgyszintén **az az ember is, aki megzabolázza nyelvét, amikor keresztyén körben van, de nem tesz így máskor, abban sincs istenfélelem.** Nincs félelmet keltő lelkiismeretesség benne afelől, hogy Isten mindenkor látja és hallja őt. **Aki igazán újjászületett, az fél attól, nehogy engedetlen legyen Isten iránt, vagy dacoljon Vele szemben**. Semmiképpen sem akar ilyet tenni. Nem, az ő legmélyebb óhaja az, hogy Néki kedves legyen minden dologban, minden időben, és minden helyen. Legkomolyabb kérése ez: „*Mutasd meg nekem a Te utadat, hogy járhassak a te igazságodban, és teljes szívvel féljem nevedet*” (Zsolt.86,11).

Azonban, még **a szentek is tanítva kell legyenek az Úr félelmére (Zsolt.34,11). S e tanítás is, mint mindig, az Írások által adatik számunkra** (Péld.2,5). Az Írásokból tanuljuk meg, hogy Isten szeme mindig rajtunk van, figyeli cselekedeteinket, s mérlegeli indítékainkat. Amint a Szent Szellem az Írásokat szívünkre helyezi, fokozott figyelmet szentelünk e parancsnak: „*Az Úr félelmében légy egész napon*” (Péld.23,17). Ekképpen, amilyen mértékben megrettenünk Isten félelmes fensége miatt, s tudatosul bennünk hogy „*Istenem, Te látsz engem*” (1Móz.16,13 angol ford.), és „*félelemmel és rettegéssel*” munkáljuk üdvösségünket (Fil.2,12), oly mértékben nyerünk valódi hasznot Ige-olvasásunkból s tanulmányozásunkból.

### Mélyebb tisztelettel viselkedik Isten parancsaival szemben.

A bűn úgy jött be e világba, hogy Ádám megszegte Isten törvényét, s Ádámnak minden elesett gyermeke az ő megrontott képmását örökölte (1Móz.5,3). „*A bűn pedig a törvénytelenség*” (1Ján.3,4). A bűn a legnagyobb felségsértés és lelki anarchia: Isten uralmának visszautasítása, az Ő tekintélyének megvetése, az Ő akarata ellen való lázadás. A bűn az, hogy saját utunkra tértünk. Az üdvösség pedig a bűntől való szabadítást jelenti; annak vétkességétől, hatalmából és büntetésétől való szabadulást. Ugyanaz a Szent Szellem, mely meggyőz minket arról, hogy Isten kegyelmére van szükségünk, meggyőz minket arról is, hogy szükséges, hogy Isten akarata uraljon minket. Isten ezt ígérte az Ő szövetséges népének: „*adom az én törvényemet az ő elméjükbe, és az ő szívükbe írom azokat, és leszek nékik Istenük*” (Zsid.8,10).

Minden újjászületett lélekben ott van az engedelmesség Szelleme. Krisztus azt mondta: „*ha valaki szeret engem, megtartja az én beszédemet*” (Ján. 14,23). Íme, itt van egy próbateszt: „*Arról tudjuk meg, hogy megismertük Őt, ha az Ő parancsolatait megtartjuk*” (1 Ján.2,3). Közülünk senki sem képes azokat tökéletesen megtartani, de minden egyes keresztyén teljes szívvel kívánja és törekszik is rá. Pállal együtt vallja: „*Gyönyörködöm az Isten törvényében a belső ember szerint*” (Róma 7,22). A zsoltárossal együtt mondja: „*Az igazság útját választottam*”, „*A te bizonyságaid az én örökségem*” (Zsolt. 119,30.111). És az a tanítás, mely letompítja Isten tekintélyét, amely mellőzi parancsait, mely azt állítja, hogy a keresztyén semmilyen értelemben sincs törvény alatt, - az ilyen tanítás az ördögtől van, még ha oly kenetteljes emberi eszköz által hirdettetik is. Krisztus megváltotta népét a törvény átkától, de nem a törvény követeléseitől; megmentette őket Isten haragjától, de nem Isten kormányzásától. „*Szeresd az Urat teljes szívedből*” - e parancs sohasem volt, és sohasem lesz eltörölve.

1 Kor. 9, 21 erőteljesen hangsúlyozza, hogy mi „*Krisztus törvénye alatt*” vagyunk. „*Aki azt mondja, hogy Őbenne marad, annak úgy kell járnia, ahogy Ő járt”* (1 Ján.2,6). És hogyan „járt” Krisztus? Isten iránti tökéletes engedelmességben; tökéletes alárendeltségben az Ő törvénye iránt, tisztelve azt, és engedelmeskedve annak gondolatban, szóban és cselekedetben egyaránt. Nem azért jött, hogy eltörölje a törvényt, hanem hogy betöltse azt (Mát.5,17). És iránta való szeretetünknek nem kedves érzelmekben vagy szép szavakban kell kifejeződnie, hanem az Ő parancsainak megtartásában (Ján 14,15); és **Krisztus parancsai nem másak, mint Isten parancsai** (v.ö. 2 Móz 20, 6). Egy igazi keresztyén legforróbb könyörgése ez: „*vezérelj engem a te parancsaidnak útján, mert gyönyörködöm abban*” (Zsolt 119,35). Nos, **amilyen mértékben igeolvasásunk s tanulmányozásunk a Szent Szellem alkalmazása folytán nagyobb szeretetet és mélyebb tiszteletet eredményez Isten parancsai iránt, annak még pontosabb betöltésében, oly mértékben nyerünk valódi hasznot általa.**

### Erősebben bízik Isten elégséges voltában.

**Akiben, vagy amiben egy személy leginkább bízik, az az ő „istene”.** Sokan bíznak az egészségükben, mások a gazdagságukban; némelyek önmagukban, mások barátaikban. Ami **általánosan minden újjá nem született emberre jellemző, az, hogy ők testi erőre támaszkodnak.** De **a kegyelem által kiválasztottak** szívüket elvonják minden teremtménytől való függéstől, s egyedül az élő Istenben nyugszanak meg. Isten népét a hit gyermekei alkotják. Szívük nyelve ez: „*Istenem, benned bízom; ne szégyenüljek meg*” (Zsolt. 25,2), és ismét, „*ha megöl is, én mégis bízom benne!*” (Jób 13, 15. angol ford.). **Istenre hagyatkoznak, hogy ő viseljen gondot rájuk, ő védelmezze és áldja őket akarata szerint. Egy láthatatlan segélyforrásra tekintenek, egy láthatatlan Istenre számítanak és egy rejtett kézre támaszkodnak.**

**Igaz, van úgy, hogy hitük ingadozik, de még ha elesnek is, sohasem vágatnak ki teljesen.** Habár nem mindig egyformán tapasztalják ezt, mégis általános értelemben kifejezi lelküknek állapotát Zsolt. 56,12: „*Istenben bízom, nem félek; ember mit árthatna nékem?*” Buzgó kérésük ez: „*Uram, növeljed a mi hitünket!*”. „*A hit hallásból van, a hallás pedig Isten igéje által*” (Róm. 10,17). Ekképpen, **amint az Igéről elmélkedünk, s az ígéreteket szívükbe véssük, a hitünk erősödik, Istenbe vetett bizalmunk növekszik s bizonyosságunk mélyebb lesz.** Mindebből lemérhetjük, hogy hasznos-e vagy sem a mi bibliatanulmányozásunk.

### Egyre jobban gyönyörködik Isten tulajdonságaiban.

**Akiben az ember leginkább gyönyörködik, az az ő „istene”.** A szegény világi ember kielégülését szenvedélyeiben, testi élvezeteiben és birtoklásában keresi. Mellőzve a Valóságot, értelmetlenül szalad az árnyak után. Egy keresztyén ember viszont Isten csodálatos tulajdonságaiban gyönyörködik. Istent elismerni a mi Istenünknek, nem csak azt jelenti, hogy meghajtjuk magunkat jogara alatt, hanem, hogy jobban szeretjük Őt, mint a világot; mindennél és mindenkinél többre becsüljük Őt. Ez annyit jelent, hogy a zsoltárossal együtt megtapasztaljuk, hogy „*minden forrásaim Tebenned vannak*” (Zsolt.87,7). A megváltottak nem csupán egy olyan örömet nyertek Istentől, amit e világ nem adhat, hanem ők „*örvendeznek Istenben*” (Róma 5,11). Ez az, amiről a világi ember semmit sem tud. A hívők teljes szívvel vallják: „*az Úr az én örökségem*” (Jer.sir. 3,24).

A lelki gyakorlatok kellemetlenek a test számára. De az igaz keresztyén így szól: „*Isten közelsége oly igen jó nékem*”. A testi embernek sok vágya és ambíciója van; de az újjászületett lélek kijelenti: „*Egyet kérek az Úrtól, azért esedezem, hogy lakhassam az Úr házában életemnek minden idejében; hogy nézhessem az Úrnak szépségét*” (Zsolt. 27,4). És miért? Azért, mert szívének igazi érzelme ez: „*Kicsodám van az egekben? Náladnál egyébben nem gyönyörködöm e földön*!” (Zsolt.73,25). Ó, testvérem! Ha szíved még nem vonzódik az Isten iránti szeretetre és a Benne való gyönyörködésre, akkor még halott vagy Őiránta.

A szentek ilyen nyelven beszélnek: „*Habár a fügefa nem fog virágozni, a szőlőkben nem lesz gyümölcs, megcsal az olajfa termése, a szántóföldek sem teremnek eleséget, kivész a juh az akolból, és nem lesz ökör az istállóban: de én mégis örvendezni fogok az Úrban, és vigadok az én szabadító Istenemben*” (Habakuk 3,17-18). Ah! Ez igazán természetfölötti megtapasztalás! Igen, a keresztyén képes örvendezni, amikor minden földi vagyona elvétetik tőle (lásd Zsid. 10,34). Ha börtönben fekszik, vérző háttal, még akkor is tud dicséretet énekelni Istennek! (lásd Csel.16,25). Ekként, ha az igével való foglalkozásod eredményeképpen Isten kimunkálja benned, hogy elszakadj e világ üres kedvteléseitől, s megtanulod, hogy nincs áldás Istenen kívül; és rájössz, hogy Ő minden gyönyörűségnek forrása és foglalata számodra; és egészen vonzódsz Hozzá, teljes szívvel megmaradva Benne; lelked örömét és kielégülését Benne találod: úgy valóban hasznot nyersz az Írásokból.

### Még mélyebben alárendeli magát Isten gondviselésének.

**Természetes dolog zúgolódni, amikor dolgaink rosszul mennek; de viszont természetfeletti az, hogy békességünk akkor is megmaradjon** (3.Móz.10,3). Természetes dolog, hogy elkeseredünk, ha terveink rosszul sikerülnek; de természetfeletti dolog meghajolni az Ő határozata előtt. Természetes, hogy saját utunkat akarjuk járni, ám természetfeletti ezt mondani: „*Ne az én akaratom, hanem a Tied legyen meg!*” Természetes dolog lázadozni, amikor egy szeretett személy elvétetik tőlünk halál által; természetfeletti viszont szívből így szólni: „*Az Úr adta, és az Úr vette el: legyen áldott az Úrnak neve*” (Jób 1,21). Amint Isten igazán a mi örökségünk lett, egyre inkább megtanuljuk csodálni bölcsességét, és megismerjük, hogy minden dolgot jól cselekszik. Így az elme megőriztetik „*teljes békességben*”, miközben a szív Benne bízik (És. 26, 3). Íme, itt van egy másik próbakő: ha bibliatanulmányozásod során megtanulod, hogy Isten útjai a legjobbak; ha azt eredményezi nálad, hogy zúgolódás nélkül alárendeld magad intézkedéseinek; ha arra képesít téged, hogy mindenért hálát adj (Ef. 5,20), - akkor valóban hasznos számodra.

### Egyre buzgóbban dicsőíti Istent az Ő jóságáért.

**A dicséret az olyan szív kifakadása, mely kielégülést talált Istenben.** Az ilyen ember imája ez: „*Áldom az Urat minden időben, és dicsérete mindig ajkamon van*” (Zsolt. 34,2). Mily bőséges oka van Isten népének az Ő dicsőítésére! Örökkévaló szeretettel szerette őket, fiaivá és örököseivé fogadta őket, minden dolog javukra szolgál, minden szükségeiket kielégíti, örökkévaló boldogságot biztosít számukra: ezért öröméneküknek sosem lenne szabad elnémulnia. A közösségüknek sem lenne szabad megszakadnia Azzal, aki „*mindenestől fogva kívánatos*”. Mennél inkább „*növekszünk Isten ismeretében*” (Kol 1,10), annál inkább fogjuk imádni Őt. De csak amikor Isten beszéde gazdagon lakozik bennünk, akkor teljesedünk be szellemi énekekkel, Szent Szellemmel, (Kol 3,16), és éneklünk dicséretet szívünkben az Úrnak. Mennél inkább fölszabadul szívünk az igaz istenimádatra, mennél jobban megalapozódunk nagy Istenünk iránti hálaadásban és dicséretben, annál világosabb bizonyságát adjuk annak, hogy Igéjének tanulmányozása haszonnal járt számunkra.